13. ข้อมูลอื่นที่เกี่ยวข้อง

13.1 นโยบายต่างๆ ที่บริษัทฯกำหนดขึ้น และการดำเนินงาน

1. นโยบายและมาตรการอนุรักษ์พลังงาน

  บริษัทฯมีความมุ่งมั่นและใส่ใจกับคุณค่าของพลังงาน และพยายามดำเนินการตามมาตรการต่างๆ
  และรณรงค์ให้พนักงานทุกระดับชั้นในองค์กรเห็นคุณค่าของพลังงานและก่อให้เกิดการประหยัดพลังงานในบริษัทฯ
  ซึ่งนอกจากจะเป็นการคำนึงถึงประโยชน์ในด้านการลดต้นทุนและค่าใช้จ่ายพลังงานของบริษัทฯแล้ว
  ยังเป็นการคำนึงถึงประโยชน์ของส่วนรวมและประเทศชาติอีกด้วย โดยมาตรการต่างๆ
  ที่บริษัทฯได้ดำเนินการอยู่ในปัจจุบันมีดังนี้

1.  พยายามเดินเครื่องจักรอย่างต่อเนื่องวันละ 3 กะ เพื่อหลีกเลี่ยงขั้นตอนการอุ่นเครื่อง (warm
    up) ซึ่งเป็นขั้นตอนที่ใช้ไฟฟ้าโดยยังมิได้ผลผลิตออกมา
    หรือในกรณีที่โรงงานได้รับคำสั่งผลิตไม่เพียงพอต่อการป้อนงานให้แก่เครื่องจักรครบทุกเครื่อง
    โรงงานก็จะหยุดเดินเครื่องจักรบางส่วน เพื่อให้เหมาะสมกับอัตราการผลิต

2.  มีการปรับเปลี่ยนวันทำงานของบางโรงงาน เฉพาะผู้ที่เกี่ยวข้องกับการผลิต
    โดยมาทำงานในวันอาทิตย์และหยุดวันธรรมดาแทน เพื่อลดอัตราค่าไฟฟ้า

3.  มีการติดตั้งฉนวนกันความร้อนรั่วไหลออกมาที่เครื่องฉีดพลาสติก
    เพื่อให้เครื่องฉีดสามารถหลอมละลายเม็ดพลาสติกได้รวดเร็วยิ่งขึ้น เป็นการลดการใช้พลังงาน

4.  มีระบบทำน้ำเย็นแบบปิด (CLOSED-LOOP COOLING SYSTEM)
    ซึ่งน้ำเย็นที่ผลิตได้จะไปช่วยทำความเย็นให้แก่แม่พิมพ์
    ทำให้พลาสติกเหลวที่ถูกฉีดเข้าสู่แม่พิมพ์แล้วเย็นตัวลงอย่างรวดเร็ว
    เป็นผลให้การแข็งตัวของชิ้นงานพลาสติกใช้เวลาน้อยลง
    และเครื่องฉีดจะฉีดชิ้นงานพลาสติกได้รวดเร็วขึ้น

5.  เปลี่ยนจุดติดตั้งหลอดไฟจากเพดานโรงงานลงมาติดเหนือเครื่องจักรแต่ละเครื่อง
    เพื่อให้แสงสว่างโฟกัสลงมาที่เครื่องจักร วิธีนี้จะสามารถลดจำนวนวัตต์ (WATT)
    ของหลอดไฟได้ โดยได้แสงสว่างเท่าเดิม
    เป็นการลดการใช้กระแสไฟฟ้าสำหรับการผลิตในเวลากลางคืน

6.  เปลี่ยนหลอดไฟและเพิ่มสวิทช์ในส่วนของสำนักงานให้เป็นแบบเปิด/ปิดได้เฉพาะจุด
    เพื่อลดการใช้พลังงานในส่วนที่ไม่จำเป็น

7.  ตรวจเช็คระดับความเข้มข้นของแสงที่โรงงาน
    เพื่อให้แสงสว่างอยู่ในระดับเหมาะสมต่อการใช้งาน

8.  ติดตั้งฉนวนกันความร้อนเครื่องอัดเมลามีน เพื่อลดการใช้ไฟฟ้าของ Heater เครื่องอัด
    เมลามีน และลดอุณหภูมิบริเวณพื้นที่ทำงานหน้าเครื่อง

9.  ลดเวลาการทำงานของมอเตอร์ของเครื่องอัดเมลามีนในขณะป้อนวัตถุดิบเข้าเครื่อง
    เพื่อลดการสูญเสียพลังงานโดยเปล่าประโยชน์ และแยกวงจรการทำงานของมอเตอร์และ
    Heater ออกจากกัน ซึ่งจะช่วยลดการใช้พลังงานไฟฟ้าได้

10. ปรับปรุงเครื่องจักรและแม่พิมพ์ให้อยู่ในสภาพที่สมบูรณ์ที่สุดโดยแก้ไขข้อบกพร่องต่างๆ เช่น
    ครีบ, ระบบหล่อเย็น, ระบบฉีด เพื่อลด Cycle time เป็นต้น

11. จัดซื้อเครื่องจักรใหม่ที่มีประสิทธิภาพสูง เพื่อทดแทนเครื่องจักรเก่า

12. ติดตั้งมิเตอร์วัดพลังงานไฟฟ้า เพื่อให้ทราบถึงพฤติกรรมการใช้พลังงานไฟฟ้า
    และผลการประหยัดพลังงานไฟฟ้าของแต่ละหน่วยงาน

13. แต่งตั้งคณะกรรมการอนุรักษ์พลังงานของบริษัทฯ เพื่อดำเนินกิจกรรมด้านอนุรักษ์พลังงาน
    และมีการจัดอบรมพนักงานทุกระดับชั้น
    รวมถึงการประชาสัมพันธ์อย่างต่อเนื่องให้รู้คุณค่าของพลังงาน
    เพื่อส่งเสริมให้พนักงานเกิดจิตสำนึกด้านการอนุรักษ์พลังงาน

14. เปิดโอกาสให้พนักงานทุกระดับชั้นเสนอความคิดเห็นในด้านการอนุรักษ์พลังงาน
    และวิธีการปรับปรุงการทำงานให้มีประสิทธิภาพมากยิ่งขึ้น
    เพื่อลดการใช้พลังงานทั้งในส่วนของโรงงานและสำนักงาน ทั้งนี้
    เพื่อให้เกิดการอนุรักษ์พลังงานแบบมีส่วนร่วมของพนักงานในองค์กรทุกคน

  นอกจากนี้ ในปี พ.ศ. 2549
  บริษัทฯได้จัดให้มีโครงการประกวดโรงงานดีเด่นด้านการจัดการพลังงานระหว่างโรงงานทั้ง 4
  แห่งของบริษัทฯ ซึ่งมีระยะเวลาดำเนินโครงการตั้งแต่เดือนกันยายน พ.ศ. 2549 – พฤษภาคม
  พ.ศ. 2550 โดยได้เชิญผู้เชี่ยวชาญจากองค์กรต่างๆ มาเข้าร่วมเป็นคณะกรรมการพิจารณา
  ทั้งนี้วัตถุประสงค์ของการประกวดก็เนื่องจากบริษัทฯต้องการส่งเสริมและสนับสนุนให้แต่ละโรงงานของบริษัทฯมีความตื่นตัวและตระหนักในการให้ความสำคัญต่อการจัดการพลังงานอย่างมีประสิทธิภาพ
  เพื่อเป็นการลดต้นทุนและดำเนินการตามนโยบายประหยัดพลังงานของรัฐบาล

  เนื่องจากบริษัทฯต้องการให้เกิดการพัฒนาและปรับปรุงในด้านการจัดการพลังงานอย่างต่อเนื่อง
  บริษัทฯจึงได้ประกาศนโยบายพลังงานเมื่อวันที่ 16 พฤศจิกายน พ.ศ. 2549
  เพื่อให้พนักงานทั้งองค์กรปฏิบัติตามโดยมีใจความดังนี้

1.  ดำเนินงานด้านการอนุรักษ์พลังงานให้สอดคล้องกับกฎหมาย และข้อกำหนดอื่นๆ
    ที่บังคับใช้ในประเทศไทย ซึ่งสัมพันธ์กับข้อกำหนดนานาชาติและข้อกำหนดของลูกค้า

2.  ติดตาม ควบคุมดัชนีการใช้พลังงาน และประเมินความสูญเปล่าด้านพลังงาน
    เพื่อให้เกิดการปรับปรุงวิธีการใช้พลังงานอย่างต่อเนื่อง
    และเหมาะสมกับสภาพการใช้พลังงานในปัจจุบัน

3.  ส่งเสริมและสนับสนุนกิจกรรมด้านการอนุรักษ์พลังงานของบริษัทฯในโครงการต่างๆ
    โดยเน้นการมีส่วนร่วมของพนักงานทั้งองค์กร

4.  การอนุรักษ์พลังงานเป็นหน้าที่และความรับผิดชอบของพนักงานทุกคนที่จะต้องยึดถือและปฏิบัติอย่างจริงจัง

    2. นโยบายความปลอดภัย อาชีวอนามัย และสภาพแวดล้อมในการทำงาน

  บริษัทฯได้กำหนดนโยบายความปลอดภัย อาชีวอนามัย และสภาพแวดล้อมในการทำงาน
  เพื่อให้การดำเนินการด้านความปลอดภัย อาชีวอนามัย
  และสภาพแวดล้อมในการทำงานเป็นไปอย่างมีประสิทธิภาพ และเหมาะสมกับการดำเนินธุรกิจ
  ตลอดจนเป็นการเพิ่มความปลอดภัยในการทำงานให้แก่พนักงานทุกระดับชั้นในองค์กร
  โดยบริษัทฯได้ดำเนินการตามมาตรการต่างๆ เพื่อให้บรรลุตามนโยบายที่กำหนดดังต่อไปนี้

1.  มุ่งมั่นที่จะปฏิบัติตามกฎหมาย และมาตรฐานความปลอดภัยในระดับสากล

2.  เรื่องความปลอดภัย อาชีวอนามัย และสภาพแวดล้อมในการทำงาน
    เป็นหน้าที่และความรับผิดชอบของพนักงานทุกคน
    โดยผู้บังคับบัญชาตามสายงานต้องเอาใจใส่ดูแลอย่างใกล้ชิด

3.  การจัดตั้งคณะกรรมการความปลอดภัย อาชีวอนามัย
    และสภาพแวดล้อมในการทำงานในแต่ละโรงงาน
    เพื่อร่วมกันทำงานในด้านการตรวจสอบความปลอดภัย การดำเนินการปรับปรุงแก้ไข
    และการประเมินผล รวมถึงการจัดให้มีการประชุมทุกเดือนเพื่อรายงานผลการทำงานดังกล่าว

4.  การจัดฝึกอบรม พัฒนา และส่งเสริมให้พนักงานได้มีความรู้ ความเข้าใจ
    และทัศนคติที่ดีในเรื่องความปลอดภัย อาชีวอนามัย และสภาพแวดล้อมในการทำงาน

5.  การจัดอบรม/ปฐมนิเทศ เรื่อง ความปลอดภัยในการทำงานตามความเสี่ยงของลักษณะงาน
    รวมทั้งแจกอุปกรณ์ป้องกันอันตรายส่วนบุคคล แนะนำวิธีการใช้
    และวิธีการบำรุงรักษาให้พนักงานใหม่

6.  ดำเนินการผลิต ขนถ่าย และจัดเก็บสินค้าด้วยวิธีที่เหมาะสม
    โดยตระหนักถึงความรับผิดชอบด้านความปลอดภัย และสุขภาพของพนักงาน
    และบุคคลที่เกี่ยวข้อง โดยบริษัทฯได้ดำเนินการป้องกันเหตุซึ่งอาจก่อให้เกิดการบาดเจ็บ
    เจ็บป่วย หรือสูญเสียชีวิตและทรัพย์สิน
    ด้วยความร่วมมืออย่างจริงจังและต่อเนื่องของผู้บังคับบัญชาทุกระดับชั้น และพนักงานทุกคน

7.  จัดให้มีการตรวจสอบระบบป้องกันและระงับอัคคีภัย และดำเนินการปรับปรุง แก้ไขทุกเดือน
    รวมถึงการจัดซ้อมแผนป้องกันอัคคีภัยให้แก่พนักงานทุกปี

8.  การจัดอบรมและแนะนำวิธีการใช้อุปกรณ์ความปลอดภัยอย่างถูกต้องแก่พนักงาน
    รวมทั้งการดูแลรักษาเครื่องจักรและอุปกรณ์ใช้งานต่างๆ
    ให้อยู่ในสภาพที่มีความปลอดภัยต่อการใช้งาน

9.  จัดให้มีการตรวจสุขภาพพนักงานทุกปี โดยแบ่งเป็นการตรวจสุขภาพทั่วไป
    และการตรวจสุขภาพตามความเสี่ยงของลักษณะงาน

10. การดำเนินกิจกรรมในโครงการต่างๆ ได้แก่ โครงการลดการประสบอันตรายจากการทำงาน
    โดยใช้เทคนิค การคัดกรอง ค้นหา และประเมินจุดเสี่ยงจากการทำงาน,
    โครงการโรงงานสีขาว เพื่อให้โรงงานของบริษัทฯเป็นโรงงานปลอดยาเสพติด
    และโครงการจัดการขยะแบบครบวงจร
    รวมถึงการประชาสัมพันธ์ข้อมูลด้านความปลอดภัยในการทำงานให้พนักงานทุกคนทราบและปฏิบัติตาม

    3. นโยบายสิ่งแวดล้อม

  บริษัทฯตระหนักถึงความรับผิดชอบต่อสังคม และเป็นมิตรกับสิ่งแวดล้อม
  โดยถือว่าเป็นหน้าที่ความรับผิดชอบโดยตรงของพนักงานทุกคน
  และมีความจริงใจในการปรับปรุงระบบการจัดการสิ่งแวดล้อมอย่างต่อเนื่อง ดังนั้น
  บริษัทฯจึงได้กำหนดนโยบายด้านสิ่งแวดล้อมเพื่อเป็นแนวทางในการปฏิบัติดังต่อไปนี้

1.  ปฏิบัติตามกฎหมาย มาตรฐาน และข้อกำหนดอื่นๆ
    ด้านสิ่งแวดล้อมที่เกี่ยวข้องกับการดำเนินกิจกรรมของบริษัทฯ
    และพร้อมที่จะเปิดเผยต่อสาธารณชน

2.  มุ่งมั่นในการพัฒนา และปรับปรุง ระบบการจัดการสิ่งแวดล้อม ISO 14001:2004
    เพื่อให้บรรลุวัตถุประสงค์ และเป้าหมายที่กำหนดไว้

3.  ดำเนินการป้องกัน ควบคุม ลดระดับความเสี่ยง และ/หรือผลกระทบที่จะเกิดกับสิ่งแวดล้อม

4.  ฝึกอบรม และเสริมสร้างจิตสำนึก ให้กับพนักงานทุกระดับภายในองค์กร
    รวมถึงผู้มาติดต่อ/ผู้ส่งมอบ และผู้ให้บริการตระหนักถึงการรักษาสิ่งแวดล้อม

5.  มุ่งเน้นในการอนุรักษ์พลังงาน และทรัพยากรเพื่อให้เกิดประโยชน์สูงสุด

  ปัจจุบันบริษัทฯอยู่ในขั้นตอนของการเตรียมการและดำเนินการเพื่อเข้าสู่การรับรองมาตรฐานของระบบการจัดการสิ่งแวดล้อม
  ISO 14001:2004
  เนื่องจากบริษัทฯได้เล็งเห็นความสำคัญและประโยชน์ที่จะได้รับจากการได้รับรองมาตรฐาน ISO
  14001:2004 ดังนี้

1.  มีการบริหารงานด้านสิ่งแวดล้อมได้อย่างเป็นระบบ เนื่องจากต้องปฏิบัติตามข้อกำหนดสากล

2.  เกิดสภาพแวดล้อมการทำงานที่ดี รวมทั้งมีการป้องกันในกรณีที่มีอุบัติเหตุเกิดขึ้น

3.  ช่วยลดต้นทุนในระยะยาว เนื่องจากมีการพิจารณาถึงการใช้ทรัพยากรอย่างคุ้มค่า
    ทำให้มีผลกระทบต่อสิ่งแวดล้อมน้อยที่สุด เป็นผลให้ต้นทุนต่ำลง

4.  เพิ่มโอกาสในด้านการค้า ทำให้การเจรจาทางด้านการค้าสะดวกยิ่งขึ้น
    เป็นผลให้สามารถรักษาส่วนแบ่งทางการตลาด
    และเพิ่มโอกาสในการขยายตลาดในอนาคตอีกด้วย

5.  สร้างภาพลักษณ์ที่ดีให้กับบริษัทฯ
    เนื่องจากได้มีส่วนร่วมในการสร้างสรรค์จรรโลงสภาพแวดล้อมให้แก่สังคมส่วนรวม
    เป็นผลให้ภาพลักษณ์ขององค์กรเป็นที่ยอมรับของสังคม

6.  การได้รับเครื่องหมายรับรองระบบการจัดการสิ่งแวดล้อม
    ทำให้บริษัทฯสามารถนำไปใช้ในการโฆษณาและประชาสัมพันธ์
    เพื่อส่งเสริมและสนับสนุนภาพลักษณ์ของบริษัทฯให้ดีขึ้นได้

  ทั้งนี้
  บริษัทฯคาดว่าจะสามารถดำเนินการเพื่อเข้าสู่การรับรองมาตรฐานของระบบการจัดการสิ่งแวดล้อม
  ISO 14001:2004 ได้ภายในปี พ.ศ. 2550

4. นโยบายด้านแรงงาน

นอกเหนือจากนโยบายต่างๆ ดังกล่าวข้างต้นแล้ว
บริษัทฯยังมีความตั้งใจและมุ่งมั่นที่จะผลักดันและนำพาองค์กรให้ก้าวไปสู่ความเป็นมาตรฐานสากลมากขึ้น
เพื่อให้องค์กรมีการพัฒนาและเติบโตอย่างยั่งยืน
โดยบริษัทฯได้มีการประกาศนโยบายมาตรฐานแรงงานไทยเมื่อวันที่ 1 สิงหาคม พ.ศ. 2549
เพื่อให้บริษัทฯดำเนินการด้านมาตรฐานแรงงานไทยได้อย่างมีประสิทธิภาพ
ซึ่งมีรายละเอียดของนโยบายดังนี้

1.  การปฏิบัติตามมาตรฐานแรงงานไทยเป็นหน้าที่และความรับผิดชอบของพนักงานทุกคน
    โดยผู้บังคับบัญชาตามสายงานต้องเอาใจใส่ดูแลอย่างใกล้ชิด

2.  การดำเนินการด้วยวิธีที่เหมาะสม และตระหนักถึงความรับผิดชอบต่อสังคม
    โดยการป้องกันเหตุซึ่งอาจก่อให้เกิดการบาดเจ็บ เจ็บป่วย หรือสูญเสียชีวิตและทรัพย์สิน
    ด้วยความร่วมมืออย่างจริงจัง และต่อเนื่องของผู้บังคับบัญชาทุกระดับชั้นและพนักงานทุกคน

3.  จัดการฝึกอบรม พัฒนา และมุ่งมั่นส่งเสริมให้พนักงานได้มีความรู้ ความเข้าใจ
    และทัศนคติที่ดีในเรื่องมาตรฐานแรงงานไทย

4.  มุ่งมั่นที่จะปฏิบัติตามกฎหมายและมาตรฐานแรงงานไทย

5.  จัดให้มีการติดตามตรวจสภาพ และประเมินผลการดำเนินการให้เป็นไปตามนโยบายที่กำหนด

13.2 ด้านนวัตกรรมและการพัฒนาทรัพยากรบุคคล

บริษัทฯยังคงให้ความสำคัญกับการมุ่งเน้นนวัตกรรมและการพัฒนาทรัพยากรบุคคลอย่างต่อเนื่องเพื่อเป็นการรองรับการเติบโตขององค์กรดังที่ปรากฏในทิศทางธุรกิจฉบับใหม่ของบริษัทฯระหว่างปี
พ.ศ. 2550 – 2552 ซึ่งประกาศเมื่อวันที่ 30 กันยายน พ.ศ. 2549
และใช้เป็นแนวทางในการกำหนดแผนงานเพื่อพัฒนาผลิตภัณฑ์
และส่งเสริมด้านความรู้และเพิ่มขีดความสามารถให้แก่บุคลากร โดยในปี พ.ศ. 2549
บริษัทฯได้ดำเนินการเพื่อให้สอดคล้องกับทิศทางธุรกิจที่ได้กำหนดไว้ดังต่อไปนี้

1. นวัตกรรม (Innovation)

  บริษัทฯได้ดำเนินการเพื่อสร้างนวัตกรรมใหม่ๆ ตามนโยบายหลักของบริษัทฯ
  โดยกำหนดแผนการปฏิบัติงานให้กับฝ่ายวิจัยและพัฒนาผลิตภัณฑ์ของบริษัทฯดังนี้

1)  การเพิ่มประสิทธิภาพการพัฒนาผลิตภัณฑ์

  ประสานงานร่วมกับฝ่ายขาย และฝ่ายตลาดอย่างใกล้ชิด แบ่งปันข้อมูล
  ประสานงานในการออกแบบให้กับฝ่ายอื่นๆ เพื่อลดเวลาการออกแบบผลิตภัณฑ์ใหม่
  และลดต้นทุนการผลิต

2)  การพัฒนาสินค้าให้มีมูลค่าเพิ่มและสร้างสินค้าเฉพาะกลุ่ม (Niche Market)

  เพิ่มคุณค่าให้กับสินค้า เช่น สินค้าตกแต่งบ้าน และสินค้าที่ไม่ใช่สินค้าบนโต๊ะอาหาร เป็นต้น
  เพื่อให้สินค้ามีอัตรากำไรสูงขึ้น โดยตอบสนองตรงต่อความต้องการของผู้บริโภค
  พร้อมทั้งเสริมภาพลักษณ์ที่ดีต่อผลิตภัณฑ์ และตราสินค้า

3)  การปรับปรุงระบบงานให้รับข้อมูลจากลูกค้าและส่งข้อมูลให้ลูกค้าดียิ่งขึ้น

  ปรับระบบคอมพิวเตอร์ CAD-CAM ให้สามารถรับข้อมูลจากลูกค้าได้ถูกต้อง
  รวดเร็วอย่างมีประสิทธิภาพยิ่งขึ้น และนำระบบ E-Drawing มารองรับการรับส่งข้อมูลกับลูกค้า

4)  การนำเทคโนโลยีใหม่ๆ มาเสริมในผลิตภัณฑ์ เพื่อสร้างมูลค่าเพิ่มให้กับผลิตภัณฑ์ ได้แก่
    การนำระบบ RFID มาใช้ ซึ่งเป็นระบบ Auto I.D. ที่มีความสามารถสูง
    โดยใช้คลื่นแม่เหล็กไฟฟ้าในช่วงคลื่นความถี่วิทยุเป็นพาหะในการสื่อสารข้อมูล
    การอ่านข้อมูลสามารถทำได้โดยไม่ต้องสัมผัส ทนทานต่อสภาพแวดล้อมและสิ่งสกปรก
    อีกทั้งสามารถอ่านหรือเขียนข้อมูลได้สะดวกไม่ว่าอยู่ใกล้-ไกลหรือในขณะเคลื่อนที่
    และยังสามารถบันทึกข้อมูลซ้ำได้มากกว่า 1 แสนครั้ง
    คาดว่าระบบดังกล่าวจะมาทดแทนบาร์โค้ดในอนาคต

2. การพัฒนาทรัพยากรบุคคล

  บริษัทฯให้ความสำคัญกับการพัฒนาบุคลากรขององค์กรให้มีความรู้ความสามารถ
  โดยการมุ่งเน้นให้ความรู้และวิทยาการใหม่ๆ แก่พนักงาน
  และการจัดฝึกอบรมอย่างมากทั้งภายในและภายนอกบริษัทฯ
  อีกทั้งส่งเสริมให้มีการเรียนรู้แก่ผู้บริหารและพนักงานในองค์กรในลักษณะเป็น “Learning
  Organization” และการทำกิจกรรมร่วมกันของพนักงานในองค์กร
  เพื่อเสริมสร้างให้เกิดการทำงานเป็นทีม และมีจิตสำนึกในการรับผิดชอบร่วมกัน ทั้งนี้
  บริษัทฯได้มีการจัดฝึกอบรมแก่พนักงานเพื่อมุ่งเน้นพัฒนาใน 4 ด้านหลักๆ ดังนี้

-   ด้านทักษะในหน้าที่ให้เกิดความชำนาญ

-   ด้านข้อมูลข่าวสาร ด้วยการนำระบบสารสนเทศมาใช้ เพื่อเกิดความรวดเร็วและถูกต้อง
    สามารถนำไปใช้ในการวิเคราะห์และตัดสินใจ

-   ด้านการบริหาร การจัดการ เพื่อให้เกิดความรวดเร็วและลดเวลาการทำงาน

-   ด้านการสร้างระบบขั้นตอนการทำงาน และนำระบบเทคโนโลยีสารสนเทศมาประยุกต์ใช้
    เพื่อให้ระบบการทำงานเป็นมาตรฐานสากล

  นอกจากนี้ ในปี พ.ศ. 2549 ที่ผ่านมา
  บริษัทฯได้มีการว่าจ้างผู้ที่มีความรู้ความสามารถเข้ามาเป็นที่ปรึกษาทางด้านบุคลากร
  เพื่อช่วยในการดูแลและแนะนำให้การบริหารบุคลากรขององค์กรมีประสิทธิภาพมากขึ้น

13.3 ด้านระบบข้อมูลสารสนเทศ

ในปี พ.ศ. 2549
บริษัทฯได้มีการพัฒนางานด้านเทคโนโลยีสารสนเทศให้เป็นไปอย่างมีประสิทธิภาพมากขึ้น
โดยทำการติดตั้งระบบข้อมูลสารสนเทศเพื่อการบริหารและการจัดการดังต่อไปนี้

1)  Security Network System เป็นการพัฒนาระบบด้านความปลอดภัยของระบบคอมพิวเตอร์
    เพื่อให้เกิดความปลอดภัยและลดอัตราความเสี่ยงของการสูญเสียฐานข้อมูลในระบบคอมพิวเตอร์
    เช่น Firewall เพื่อป้องกันไวรัสจากภายนอกและภายในบริษัทฯ และ Back-up Site
    เพื่อเป็นระบบการสำรองฐานข้อมูลเก็บไว้ในสถานที่อื่น
    เป็นการป้องกันความเสียหายของฐานข้อมูลอันเกิดจากอุบัติภัยต่างๆ เป็นต้น

2)  การพัฒนาระบบ Oracle Application – ERP ซึ่งจะช่วยให้กระบวนการทำงานต่างๆ มี
    ประสิทธิภาพยิ่งขึ้น

3)  การพัฒนาระบบคอมพิวเตอร์สำหรับธุรกิจขายตรง (Direct Sales) ให้มีประสิทธิภาพมากขึ้น
    ซึ่งได้เริ่มดำเนินการไปบางส่วนแล้ว
    และคาดว่าจะพัฒนาแล้วเสร็จและเริ่มใช้ระบบในไตรมาสที่ 4 ของปี พ.ศ. 2550

4)  การกำหนดนโยบายและระบบการควบคุมการเข้าออกของผู้ใช้ระบบ
    เพื่อให้เกิดความปลอดภัยของข้อมูล (Client Policy Control & Log on
    Management)

5)  การเลือกและพัฒนาระบบในด้านการสร้างสัมพันธ์อันดีกับลูกค้า (Technology Selecting
    to Customer Relation Management)

6)  การเพิ่มขีดความสามารถของ Hardware
    เพื่อรองรับปริมาณของรายการค้าที่เพิ่มขึ้นตามการขยายตัวของธุรกิจ

ในปี พ.ศ. 2550 บริษัทฯก็ได้มีแผนการพัฒนาอย่างต่อเนื่อง เพื่อเพิ่มประสิทธิภาพ
และความรวดเร็วในการทำงาน ได้แก่

1)  การพัฒนาระบบธุรกิจขายตรงเพิ่มเติม เพื่อรองรับการขยายตัวของธุรกิจให้มากขึ้น

2)  การศึกษาและการพัฒนาการนำระบบ Barcode หรือ RFID มาใช้กับลัง พาเลทหมุนเวียน
    เพื่อลดการสูญหายและช่วยทำให้กระบวนการทำงานมีประสิทธิภาพมากขึ้น

3)  การจัดทำแผน Service Level Agreement
    ซึ่งจะช่วยให้การแก้ไขปัญหาและการบริการงานด้านเทคโนโลยีสารสนเทศมีประสิทธิภาพมากขึ้น

4)  การพัฒนาระบบในการให้บริการงานด้าน IT ในองค์กร เช่น
    การรับแจ้งปัญหาและติดตามความคืบหน้าผ่าน Internal Web เป็นต้น

5)  การจัดการข้อมูลที่ไม่เป็นประโยชน์ในระบบ ERP เพื่อทำให้เกิดความรวดเร็วในการทำงาน

6)  การศึกษาการนำระบบ E-Commerce มาใช้กับการสั่งจองสินค้าสำหรับสมาชิก
    ซึ่งจะช่วยในการเพิ่มช่องทางในการซื้อสินค้าให้กับลูกค้าพิธีกรได้สะดวกยิ่งขึ้น

7)  การนำเทคโนโลยีมาช่วยในการกำหนดราคาขายสินค้าให้กับธุรกิจสินค้าประเภทพลาสติก
    เพื่อเป็นเครื่องมือในการทำงานให้กับฝ่ายขาย

8)  การศึกษาและวิเคราะห์การเปลี่ยนแปลงกระบวนการทางธุรกิจในด้านการผลิต

9)  แผนระบบรักษาความปลอดภัยของระบบเครือข่าย

10) แผนมาตรการป้องกันความปลอดภัยและป้องกันความเสียหายของข้อมูล (DRP)
    เป็นแผนที่ใช้ในกรณีที่เกิดภัยพิบัติ
    ซึ่งจะทำให้ลดโอกาสความสูญเสียในการทำธุรกิจอย่างต่อเนื่อง ที่เกิดจากเหตุภัยพิบัติลดน้อยลง

11) แผนมาตรการกำหนดการใช้โปรแกรมพื้นฐานในการใช้งานของผู้ใช้
    เพื่อให้เกิดความปลอดภัยของข้อมูลและการละเมิดลิขสิทธิ์

13.4 กิจกรรมทางสังคม

-   การสนับสนุนรับนักศึกษาจากสถานศึกษาสังกัดกรมอาชีวศึกษาเข้าฝึกงานตามนโยบายการปรับเปลี่ยนวิธีการเรียนการสอนและการประเมินผล

  บริษัท ศรีไทยซุปเปอร์แวร์ จำกัด (มหาชน) สาขาโรงงานโคราช
  ได้ให้การสนับสนุนสถานศึกษาสังกัดกรมอาชีวศึกษา ภาคตะวันออกเฉียงเหนือ
  ในการรับนักศึกษาจากวิทยาลัยการอาชีพพล จังหวัดขอนแก่น, วิทยาลัยเทคนิตเดชอุดม
  จังหวัดอุบลราชธานี และวิทยาลัยการอาชีพปราสาท จังหวัดสุรินทร์ รวม 317 คน
  เข้าฝึกงานในโรงงานโคราช
  โดยได้รับค่าจ้างและสวัสดิการเช่นเดียวกับพนักงานประจำของบริษัทฯ และมีระยะเวลาฝึกงาน 6
  เดือน สำหรับนักศึกษาระดับปวช.3 และ 8 เดือน สำหรับนักศึกษาระดับปวส.2
  โดยบริษัทฯได้เริ่มดำเนินการตั้งแต่วันที่ 1 สิงหาคม พ.ศ. 2549 ถึงวันที่ 31 มีนาคม พ.ศ.
  2550
  ทั้งนี้โครงการดังกล่าวจะช่วยให้นักศึกษาที่สำเร็จการศึกษามีประสบการณ์และความพร้อมในการเข้าสู่การทำงานในภาคอุตสาหกรรม

นอกจากนี้ นายสนั่น อังอุบลกุล ประธานกรรมการและกรรมการผู้จัดการของบริษัทฯ
ได้มีส่วนร่วมในกิจกรรมเพื่อสังคมมากมาย ที่สำคัญได้แก่

(1) มูลนิธิเอเอฟเอสประเทศไทย

  มูลนิธิเอเอฟเอสประเทศไทยเปิดดำเนินการมาครบ 45 ปี โดยมีนายสนั่น อังอุบลกุล
  เป็นประธานกรรมการบริหาร ซึ่งในแต่ละปีได้ทำการคัดเลือกนักเรียนในโครงการเป็นจำนวนกว่า
  700 คน เพื่อไปศึกษาต่อในต่างประเทศกว่า 45 ประเทศทั่วโลก
  โดยผลงานที่ผ่านมาคือการได้รับการประเมินผลจากนานาประเทศที่เป็นสมาชิกทั่วโลกรวม 53
  ประเทศ ให้เป็นอันดับ 1 ของโลก ได้แก่
  รางวัลเอเอฟเอสดีเด่นโลกจากเอเอฟเอสสากลติดต่อกัน 2 ปีซ้อน ในปี พ.ศ. 2547 และ
  พ.ศ. 2548

(2) มูลนิธิโรเกชั่น

  นายสนั่น อังอุบลกุล ดำรงตำแหน่งประธานมูลนิธิโรเกชั่น
  ซึ่งมูลนิธินี้ได้ให้ทุนการศึกษาแก่นักเรียนที่ต้องการเรียนระดับอุดมศึกษาเพื่อจบการศึกษาแล้วออกไปเป็นครู
  โดยเน้นวิชาภาษาอังกฤษและคณิตศาสตร์ ปัจจุบันมีนักศึกษาทุนมูลนิธิจบออกไปแล้วจำนวน 3 รุ่น
  และกำลังให้ทุนอยู่อีก 2 รุ่น

(3) คณะกรรมการพลังงาน หอการค้าไทย

  นายสนั่น อังอุบลกุล ได้รับมอบหมายจากหอการค้าไทย
  ให้ดำรงตำแหน่งประธานคณะกรรมการพลังงาน
  เพื่อดูแลกิจกรรมที่เกี่ยวกับการประหยัดและอนุรักษ์พลังงานให้กับสมาชิกหอการค้าไทยและบุคคลทั่วไป
  โดยได้จัดตั้งศูนย์ปรึกษาการประหยัดพลังงานร่วมกับกระทรวงพลังงาน
  เพื่อให้คำปรึกษาเกี่ยวกับวิธีการประหยัดพลังงาน
  และการขอกู้ยืมเงินจากสถาบันการเงินเพื่อใช้ในกิจกรรมการประหยัดพลังงาน

13.5 รางวัลต่างๆ ที่ได้รับในปี พ.ศ. 2549

(1) รับมอบโล่ประกาศเกียรติคุณบริษัทที่ให้การสนับสนุนโครงการชั่วโมงนี้เพื่อเด็ก

  เมื่อวันที่ 13 สิงหาคม พ.ศ. 2549 สภาองค์การพัฒนาเด็กและเยาวชน
  ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี
  ได้มอบโล่ประกาศเกียรติคุณบริษัทฯ ที่ให้การสนับสนุนโครงการชั่วโมงนี้เพื่อเด็กฯ ณ
  ศูนย์การค้าอัมรินทร์พลาซ่า
  เนื่องจากบริษัทฯสนับสนุนบริจาคเงินให้กับสภาองค์การพัฒนาเด็กและเยาวชน
  ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี ในโครงการชั่วโมงนี้เพื่อเด็ก
  เพื่อใช้ในการจัดกิจกรรมส่งเสริมและพัฒนาเยาวชนในโครงการด้านต่างๆ

(2) ใบรับรองมาตรฐานการบริหารจัดการเรื่องเอดส์ในสถานประกอบกิจการระดับเงิน

  เมื่อวันที่ 27 มีนาคม พ.ศ. 2549 บริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช
  ได้ใบรับรองมาตรฐานการบริหารจัดการเรื่องเอดส์ในสถานประกอบกิจการระดับเงิน
  โดยอธิบดีกรมสวัสดิการและคุ้มครองแรงงานเป็นผู้มอบ
  เนื่องจากโรงงานสาขาโคราชได้มีการบริหารจัดการเรื่องเอดส์ได้ตามมาตรฐานของ
  AIDS-response Standard Organization (ASO Thailand)
  เพื่อแสดงถึงความรับผิดชอบและความเป็นผู้นำในการพัฒนาสังคมของสถานประกอบกิจการ
  เพื่อช่วยลดปัญหาการแพร่ระบาดของโรคเอดส์และช่วยเหลือผู้ติดเชื้อเอชไอวีให้สามารถดำเนินชีวิตได้ตามปกติสุข

(3) ประกาศเกียรติคุณการบริหารและคุ้มครองความปลอดภัย อาชีวอนามัย
    และสภาพแวดล้อมในการทำงานระดับจังหวัด

  วันที่ 10 พฤษภาคม พ.ศ. 2549 บริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช ได้รับประกาศเกียรติคุณการบริหารและคุ้มครองความปลอดภัย อาชีวอนามัย
  และสภาพแวดล้อมในการทำงานระดับจังหวัด
  จากคณะกรรมการส่งเสริมความปลอดภัยในการทำงาน
  โดยพิจารณาจากผลการดำเนินงานด้านความปลอดภัยในการทำงานของโรงงานโคราชในปี
  2547 - 2548 ตามหลักเกณฑ์ที่อธิบดีกรมสวัสดิการและคุ้มครองแรงงานได้กำหนด

(4) ประกาศเกียรติคุณการปรับภูมิทัศน์โรงงานให้น่าอยู่และเป็นมิตรกับสิ่งแวดล้อม

  เมื่อวันที่ 9 มิถุนายน พ.ศ. 2549 บริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช
  ได้รับประกาศเกียรติคุณการปรับภูมิทัศน์โรงงานให้น่าอยู่และเป็นมิตรกับสิ่งแวดล้อม
  จากปลัดกระทรวงอุตสาหกรรม กระทรวงอุตสาหกรรม
  ซึ่งโรงงานได้เข้าร่วมโครงการการปรับปรุง ภูมิทัศน์โรงงานให้น่าอยู่และเป็นมิตรกับสิ่งแวดล้อม
  เพื่อเฉลิมพระเกียรติพระบาทสมเด็จพระเจ้าอยู่หัวครองศิริราชสมบัติครบ 60 พรรษา
  และได้ปฏิบัติตามหลักเกณฑ์และดำเนินการปรับปรุงภูมิทัศน์ของโรงงานให้เป็นไปตามข้อกำหนดของกระทรวงอุตสาหกรรมทุกประการ

(5) ใบรับรองมรท. 8001 - 2546 ระดับสมบูรณ์ ขั้นริเริ่ม

  เมื่อวันที่ 30 มิถุนายน พ.ศ. 2549 รัฐมนตรีว่าการกระทรวงแรงงาน ได้มอบใบรับรอง มรท.
  8001 - 2546 ระดับสมบูรณ์ ขั้นริเริ่ม ให้กับบริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช ซึ่งได้มีการดำเนินการจัดทำระบบมาตรฐานแรงงานไทย มรท. 8001 -
  2546 เพื่อพัฒนาให้มีระบบการจัดการแรงงานที่ดี
  และแรงงานของบริษัทฯได้รับการคุ้มครองและการปฏิบัติอย่างเป็นธรรม
  ตลอดจนมีคุณภาพชีวิตที่ดีขึ้น โดยจะส่งผลให้เกิดการสร้างผลผลิตที่มีคุณภาพแก่บริษัทฯในที่สุด

  พร้อมกันนี้ บริษัทฯมีความมุ่งมั่นต่อความรับผิดชอบทางสังคม
  เพื่อให้มั่นใจว่าการดำเนินงานของบริษัทฯเป็นไปตามมาตรฐานความรับผิดชอบทางสังคมของธุรกิจไทยและบรรลุตามวัตถุประสงค์ที่บริษัทฯกำหนดไว้
  โดยบุคลากรทุกระดับจะถือปฏิบัติตามระบบการจัดการและนโยบายที่ได้กำหนดไว้

(6) ประกาศนียบัตรสถานประกอบกิจการที่มีการรณรงค์ต่อต้านยาเสพติดดีเด่น

  เมื่อวันที่ 26 มิถุนายน พ.ศ. 2549 บริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช
  ได้รับมอบประกาศนียบัตรสถานประกอบกิจการที่มีการรณรงค์ต่อต้านยาเสพติดดีเด่น
  จากผู้ว่าราชการจังหวัดนครราชสีมา
  โดยโรงงานสาขาโคราชได้ร่วมกับศูนย์ปฏิบัติการต่อสู้เพื่อเอาชนะยาเสพติดและผู้มีอิทธิพลท้าวสุรนารี
  จังหวัดนครราชสีมา โดยจัดให้มีการรณรงค์ต่อต้านยาเสพติดในสถานประกอบการอย่างต่อเนื่อง

(7) รับมอบเกียรติบัตรสถานประกอบการสีขาว

  เมื่อวันที่ 7 กันยายน พ.ศ. 2549 บริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช
  ได้รับมอบเกียรติบัตรสถานประกอบการสีขาวจากผู้ว่าราชการจังหวัดนครราชสีมา
  โดยโรงงานสาขาโคราชได้ดำเนินการป้องกันและแก้ไขปัญหายาเสพติดในสถานประกอบกิจการ
  ตลอดจนได้ปฏิบัติตามหลักเกณฑ์ที่กำหนดของโครงการโรงงานสีขาวอย่างเป็นระบบ

(8) รับรางวัลหน่วยงานเอกชนดีเด่นที่ให้การสนับสนุนกิจการการศึกษานอกโรงเรียน

  เมื่อวันที่ 8 กันยายน พ.ศ. 2549 บริษัท ศรีไทยซุปเปอร์แวร์ จำกัด (มหาชน)
  สาขาโรงงานโคราช
  ได้รับมอบรางวัลหน่วยงานเอกชนดีเด่นที่ให้การสนับสนุนกิจการการศึกษานอกโรงเรียนจากรัฐมนตรีว่าการกระทรวงศึกษาธิการ
  เนื่องจากได้เปิดโครงการโรงเรียนในโรงงาน
  โดยร่วมมือและประสานงานกับศูนย์การศึกษานอกโรงเรียน อำเภอเมือง จังหวัดนครราชสีมา
  กระทรวงศึกษาธิการ ในการจัดการศึกษาให้กับพนักงานทุกระดับของบริษัทฯ
  รวมจนถึงการเปิดโอกาสให้กับกลุ่มพนักงานของสถานประกอบการอื่นที่อยู่ในเขตอุตสาหกรรมสุรนารีที่มีความสนใจเข้ารับการศึกษาในวันอาทิตย์ที่ศูนย์การเรียนรู้ชุมชน
  ซึ่งบริษัทฯเป็นผู้ให้การสนับสนุนงบประมาณ สถานที่ และวัสดุอุปกรณ์
  ตลอดจนการอำนวยความสะดวกต่างๆ
  ทั้งนี้เพื่อเป็นการส่งเสริมให้พนักงานของบริษัทฯและชุมชนมีการศึกษาอย่างทั่วถึง
  และนำไปสู่การพัฒนาชุมชนในที่สุด

(9) รางวัลสถานประกอบการสถานกิจการดีเด่นด้านแรงงานสัมพันธ์

  เมื่อวันที่ 18 กันยายน พ.ศ. 2549 รัฐมนตรีว่าการกระทรวงแรงงาน
  ได้มอบรางวัลสถานประกอบการสถานกิจการดีเด่นด้านแรงงานสัมพันธ์ให้กับบริษัท
  ศรีไทยซุปเปอร์แวร์ จำกัด (มหาชน) สาขาโรงงานโคราช ณ ตึกสหประชาชาติ
  เนื่องจากบริษัทฯได้มีการดำเนินการจัดการด้านแรงงานสัมพันธ์ขององค์กรอย่างต่อเนื่องเพื่อป้องกันการเกิดข้อพิพาทด้านแรงงานต่างๆ
  ในองค์กร

(10) รางวัลสถานประกอบการสถานกิจการดีเด่นด้านสวัสดิการแรงงาน

  เมื่อวันที่ 18 กันยายน พ.ศ. 2549 รัฐมนตรีว่าการกระทรวงแรงงาน
  ได้มอบรางวัลสถานประกอบการสถานกิจการดีเด่นด้านสวัสดิการแรงงานให้กับบริษัท
  ศรีไทยซุปเปอร์แวร์ จำกัด (มหาชน) สาขาโรงงานโคราช ณ ตึกสหประชาชาติ
  เนื่องจากบริษัทฯได้มีการดำเนินการจัดสวัสดิการด้านแรงงานให้กับพนักงานอย่างเป็นธรรมตามหลักของการจัดสวัสดิการให้กับพนักงานและครอบครัว